SAEIMAS AIZSARDZĪBAS, IEKŠLIETU UN

KORUPCIJAS NOVĒRŠANAS KOMISIJAS

KORUPCIJAS NOVĒRŠANAS APAKŠKOMISIJAS SĒDES

**PROTOKOLS Nr.35**

**2017. gada 21. martā plkst.13.30**

**Rīgā, Jēkaba ielā 16, komisijas sēžu zālē**

**Sēdē piedalās:**

apakškomisijas locekļi:

**Aleksejs Loskutovs**

**Kārlis Seržants**

**Kārlis Krēsliņš**

**Ainars Latkovskis**

**Romāns Mežeckis**

**Veiko Spolītis**

**Zenta Tretjaka**

**citas personas:**

* Zemkopības ministrijas parlamentārais sekretārs **Ringolds Arnītis;**
* Zemkopības ministrijas Iekšējā audita nodaļas vadītāja  **Lelde Veidemane;**
* Zemkopības ministrijas Iekšējā audita nodaļas vadītāja vietniece  **Jeļena Šokele**;
* Zemkopības ministrijas Meža departamenta direktors **Arvīds Ozols;**
* Zemkopības ministrijas Personāla nodaļas vadītāja **Edīte Meijere;**
* Pārtikas veterinārā dienesta Iekšējās kontroles daļas vadītāja **Kitija Kļaviņa;**
* Valsts meža dienesta ģenerāldirektors **Andis Krēsliņš;**
* Valsts meža dienesta Kontroles un uzraudzības daļas vadītājs **Ģirts Ciems;**
* Lauku atbalsta dienesta direktora vietnieks **Ģirts Krūmiņš;**
* Korupcijas novēršanas un apkarošanas biroja (turpmāk – KNAB) Politikas plānošanas nodaļas galvenā speciāliste **Iluta Ceicāne**;
* Sabiedrības par atklātību Delna pārstāvis **Roberts Matulis;**
* Sabiedrības par atklātību Delna pārstāvis **Jānis Veide;**

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika, konsultante Inese Silabriede**

**Sēdi vada:** apakškomisijas priekšsēdētājs A.Loskutovs

**Sēdi protokolē:** I.Silabriede

**Sēdes veids:** atklāta

Izskatāmie dokumenti:

*1. Prezentācija “Iekšējās kontroles sistēma Zemkopības ministrijas kompetences jomās”*

*2. Zemkopības ministrijas un padotības iestāžu dokumenti*

* *Ministrijas Pretkorupcijas pasākumu plāns – 21.06.2016.*
* *Ētikas kodekss – pielikums 25.05.2015. rīkojumam Nr. 79*
* *14.11.2016. rīkojums Nr. 154 “Par Eiropas Jūrlietu un zivsaimniecības fonda, Eiropas Lauksaimniecības fonda lauku attīstībai un Eiropas Lauksaimniecības garantiju fonda krāpšanas un korupcijas risku pārvaldības nodrošināšanu”*

*3. Lauku atbalsta dienests*

* *Ētikas kodekss – 22.12.2016. iekšējie noteikumi Nr. 13*
* *Pretkorupcijas pasākumu plāns*

*4. Pārtikas un veterinārais dienests*

* *Pretkorupcijas pasākumu plāns – 19.05.2016*
* *Ētikas kodekss – 12.11.2009. rīkojums 576-ks, 29.01.2009. rīkojums Nr. 20*

*5. Valsts augu aizsardzības dienests*

* *Pretkorupcijas pasākumu plāns – 03.03.2016 rīkojums Nr. 11*
* *Ētikas kodekss – 13.05.2005. rīkojums Nr. 55*

*6. Valsts meža dienests*

* *Pretkorupcijas pasākumu plāns – 31.03.2015.*
* *Ētikas kodekss – VMD 06.01.2010. rīkojums Nr. 3*

*7. Lauksaimniecības datu centrs*

* *Pretkorupcijas pasākumu plāns – 22.02.2016.*
* *Ētikas kodekss – direktora 11.12.2013. rīkojums Nr. 1-1/2013/80*

*8. Valsts tehniskās uzraudzības aģentūra*

* *Pretkorupcijas pasākumu plāns – 05.08.2015. rīkojums Nr. 1-09/30*
* *Ētikas kodekss – 13.06.2014. rīkojums Nr. 1-24/2*

**Iekšējās kontroles sistēma Zemkopības ministrijas kompetences jomās.**

**A.Loskutovs** atklāj sēdi, informē par darba kārtību un uzaicinātajām amatpersonām. Dod vārdu Zemkopības ministrijas (turpmāk – ZM) pārstāvjiem.

**R.Arnītis** pateicas apakškomisijai par uzaicinājumu un aicina ZM Iekšējā audita nodaļas (turpmāk – IAN) pārstāvjus komentēt izskatāmo jautājumu.

**J.Šokele** demonstrē prezentāciju un informē par iekšējās kontroles (turpmāk – IK) norisi ZM.

ZM resorā tiek ievērotas Ministru kabineta noteikumos par Iekšējās kontroles sistēmu noteiktās prasības un kontroles sistēmas elementi(iestādes darbības plānošanā; kontroles vides izveidošanā; risku noteikšanā, analīzē un novērtēšanā; kontroles īstenošanā, informācijas un saziņas nodrošināšanā; uzraudzībā). Ievērojot labas pārvaldības principu, ministrijā un arī Lauku atbalsta dienestā (turpmāk – LAD) ir elektroniskā formātā izveidota Integrētā vadības sistēma, kas veidota, balstoties uz kvalitātes vadības principiem. Tā ir pieejama ikvienam iestādes darbiniekam un ietver visu iestādē izveidoto procesu un dokumentu kopumu.

J.Šokele informē par kvalitātes vadības sistēmas elementiem ZM padotības iestādēs:

* **Pārtikas un veterinārajā dienestā** (turpmāk – PVD)ir ieviesta un akreditēta sistēma saskaņā ar LVS ISO/IEC 17020:2012 “*Atbilstības novērtēšana. Prasības dažāda veida institūcijām, kas veic inspekciju*” standarta prasībām;
* **LAD** ir kvalitātes vadības sertifikāts ISO 9001 un ISO 27001, kas apliecina klientiem un sadarbības partneriem, ka ES un valsts atbalsta pasākumu administrēšana tiek veikta atbilstoši starptautiski atzītam kvalitātes vadības standartam un ka informācijas drošības sistēmai var uzticēties;
* **Valsts meža dienestā** (turpmāk – VMD)ir ieviesta kvalitātes vadības sistēma, kas sekmē sniegto pakalpojumu kvalitāti un efektivitāti;
* Kvalitātes vadības sistēma ir arī **Valsts augu aizsardzības dienestam** (turpmāk – VAAD) Nacionālajā fitosanitārajā laboratorijā (tā tiek uzturēta atbilstoši LVS EN ISO/IEC 17025 standarta prasībām).

ZM resorā ir noteikti neētiskas uzvedības, interešu konflikta un korupcijas novēršanas pasākumi - ir apstiprināts Ētikas kodekss (turpmāk – ĒK) un Pretkorupcijas pasākumu plāns (turpmāk – PPP). Ministrijā, izstrādājot PPP, tika veikta risku identificēšana un vērtēšana. Risku analīzes un Plāna sagatavošanas procesā piedalījās visu ZM struktūrvienību vadītāji un tika izmantota labā prakse (t.sk. KNAB metodika). Ministrijā ir nozīmēta atbildīgā struktūrvienība, kas nodrošina sadarbību ar KNAB, regulāri koordinē un uzrauga KNAB pamatnostādnēs noteikto uzdevumu izpildi visā resorā.

Interešu konflikta (turpmāk – IK) un korupcijas risku (turpmāk – KR) novēršana ZM iekšējā audita vidē nav izdalīta atsevišķā sistēmā, šie aspekti pēc iespējas tiek ieintegrēti katrā auditā. KR novērtējums ministrijas operacionālajā darbībā ir zems, jo stratēģiskie lēmumi pamatā tiek pieņemti koleģiāli pēc diskusijām ar sadarbības partneriem, arī nevalstiskajām organizācijām (turpmāk - NVO) vai arī atsevišķos gadījumos tie ir politiski.

Ministrijas padotības iestāžu un kapitālsabiedrību līmenī KR teorētiski ir iespējami, jo pastāv tiešais kontakts ar «klientu» - tiek pieņemti lēmumi / sniegti pakalpojumi; tāpēc iekšējos auditos īpaša uzmanība tiek pievērsta šiem procesiem. J.Šokele informē, ka ministrija katrā auditā pievēršas šim jautājumam.

J.Šokele informē par IAN auditu rezultātā izstrādātajiem ieteikumiem KR novēršanai / mazināšanai ZM resorā, piemēram:

* izstrādāt procedūru ZM personāla rīcībai gadījumos, kad tiek piedāvātas neatļautas dāvanas vai citas materiālas vērtības;
* ieviest ZM konfidenciālas ziņošanas mehānismu, lai tiktu nodrošināta iespēja anonīmi ziņot par IK vai KR vai gadījumiem;
* izvērtēt ZM ĒK un citu IK un korupcijas novēršanas procedūru atbilstību labai praksei;
* nodrošināt ZM personālam iespēju saņemt konsultācijas par IK un korupcijas novēršanas jautājumiem;
* identificēt ZM amatus/ funkcijas ar augstāko KR un izveidot mehānismus tā mazināšanai.

J.Šokele ar piemēriem informē par IAN izteiktajiem ieteikumiem vairākās ZM padotības iestādēs.

**R.Mežeckis** vēlas vairāk informāciju par ieteikumu ieviešanu.

**J.Šokele** komentē, ka ZM visi ieteikumi ir ieviesti. Padotības iestādēs šis jautājums ir procesā, paredzētas pēcpārbaudes. IAN seko līdzi ieteikumu izpildei.

**L.Veidemane** prezentē ZM ES fondu pārvaldes un kontroles sistēmu. Ministrijas (un LAD) pārraudzībā ir 3 fondi, kuru pārvaldība un uzraudzība notiek atbilstoši EK tiesību aktu prasībām.:

* Eiropas Jūrlietu un zivsaimniecības fonds (turpmāk – EJZF);
* Eiropas Lauksaimniecības fonds lauku attīstībai (turpmāk – ELFLA);
* Eiropas Lauksaimniecības garantiju fonds (turpmāk – ELGL).

ES fondu risku pārvaldībai ar ZM rīkojumu ir apstiprināta EJZF, ELFLA un ELGF krāpšanas un KR pārvaldības stratēģija 2014. -2020. gadam. Risku identificēšana un novērtēšana vai pārvērtēšana jāveic ne retāk kā reizi gadā. Risku novērtēšanai un risku reģistra aizpildīšanai ir sastādīti metodiskie norādījumi, kas attiecas uz Vadošo iestādi, Sertifikācijas iestādi un to starpniecības iestādēm. EJZF, ELFLA un ELGF vadošās iestādes komiteja izskata un apstiprina krāpšanas un KR reģistru, kā arī uzrauga krāpšanas un korupcijas apkarošanas pasākumu plāna īstenošanu. Vēl ES fondu uzraudzībai apstiprināti LAD iekšējie noteikumi “Par Lauku atbalsta dienesta organizācijas un specifisko risku vadību”.

**Ģ.Krūmiņš** komentē LAD rīcību krāpšanas, korupcijas un IK novēršanā. Lauku atbalsta dienestā (LAD) ir izveidota krāpšanas un korupcijas novēršanas un apkarošanas politika, kas sevī ietver:

* Iekšējā kontroles daļas izveidošanu;
* krāpšanas un KR pārvaldības darba grupas izveidošanu;
* atbildīgo amatpersonu par informācijas sniegšanu krāpšanas risku identificēšanai un krāpšanas risku reģistrēšanai noteikšanu;
* risku vērtēšanu.

LAD ietvaros ir izveidota kārtība, kādā tiek veikta krāpšanas un korupcijas novēršana un apkarošana. ZM un LAD ir radīta kārtība, kādā ziņot par neatbilstībām, neatbilstošiem izdevumiem un aizdomām par krāpšanu, bet LAD pastāv kārtība, kādā izvērtē iespējamos riska faktorus IK novēršanai, lai novērstu un nepieļautu LAD ierēdņu un darbinieku nonākšanu KR un IK situācijā.

Ģ.Krūmiņš detalizēti informē, kā notiek LAD darbinieku KR un interešu IK apdraudējuma izvērtējums, kā arī iepazīstina komisiju ar šī vērtējuma rezultātiem laika posmā 2013.–2016. gadā.

**K.Seržants** akcentē ZM kompetences atšķirīgās funkcijas: dažas struktūrvienības nodarbojas ar līdzekļu piešķiršanu, bet citas ar pārraudzību. Kura tipa dienestos KR ir lielāki?

**R.Arnītis** akcentē, ka sistēmisks IA darbs ir pamatā situācijai, kad ZM struktūrās lielu skandālu nav. Inspektori sastāda protokolus, bet lēmumus pieņem vadītāji. Lēmumu sagatavo viens darbinieks, to apstiprina struktūrvienības vadītājs. ZM ikdienas darbībā ietverti pasākumi KR mazināšanai. Arī LAD ir radīta iekšēji komplicēta sistēma, ar kuras palīdzību maksimāli novērstas KR iespējas.

**K.Seržants** lūdz komentēt lēmuma pieņemšanas procedūru.

**L.Veidemane** paskaidro, ka darbinieki iekšēji uzrauga savus kolēģus.

**R.Arnītis** uzsver pēckontroles nozīmi.

**J.Šokele** informē, ka lēmumu pieņemšanai ir smalki izstrādāta sistēma. Tiek izpildītas konkrētas veidlapas, arī pievienotas fotogrāfijas.

**A.Krēsliņš** papildina informāciju ar konkrētām darbībām VMD sistēmā.

**K.Krēsliņš** uzdod jautājumu KNAB pārstāvei. Interesējas, vai LAD prezentētā KR un IK identificēšanas sistēma (vai līdzīga) tiek izmantota vēl kādās citās valsts struktūrās.

**I.Ceicāne** paskaidro, ka KNAB rīcībā nav šādas informācijas. Atzīmē, ka LAD, PVD un Latvijas Valsts mežu pārstāvji regulāri piedalās citu iestāžu tālākizglītības programmās, dalās ar šo pieredzi. 2015. gadā KNAB veica aptauju par PPP ieviešanu valsts iestādēs un konstatēja, ka ne visās ZM padotības iestādēs ir PPP. Jautā ZM pārstāvjiem par situāciju ar PPP šobrīd, atgādina arī par kriminālprocesiem atsevišķās iestādēs, kurās PPP nebija.

**J.Šokele** paskaidro, ka pie šī jautājuma ZM līmenī tiek strādāts. Šobrīd PPP ir visiem, bet kvalitāte ir atšķirīga. Gada beigās tas tiks izvērtēts.

**A.Loskutovs** lūdz komentēt ZM IAN sadarbību ar ministrijas padotības iestādēm.

**J.Šokele** paskaidro, ka tikai LAD ir sava IAN. Pārējās uzrauga ministrijas IAN. ZM IAN darbojas 10 amatu vietas: 5 darbinieki nodarbojas ar IA, bet 5 – ar ES fondu uzraudzību.

*Deputāti un ZM pārstāvji pārrunā ZM IAN kapacitātes jautājumus.*

**R.Arnītis** akcentē līdzekļu efektīvas izmantošanas nepieciešamību. Uzskata, ka nodaļas darbinieku skaits ir pietiekams. IA nodaļu LAD pieprasa ES regula. Atzīmē, ka ministrijas audits padotības iestādēs ir identisks Valsts kontrolei. Atzīmē, ka ārējie auditi tiek veikti PVD un VAAD.

**A.Loskutovs** interesējas, vai ir notikusi pieredzes apmaiņa starp ZM un Ceļu satiksmes drošības direkciju (turpmāk – CSDD). Uzsver iespēju Valsts tehniskās uzraudzības aģentūra (turpmāk – VTUA) dažu funkciju apvienošanu ar CSDD.

**J.Šokele** atzīmē, ka šādas konsultācijas ir notikušas, bet pastāv finansējuma u.c. atšķirības. VTUA rīcībā nav tik lieli līdzekļi, pašfinansēšanās sedz tikai daļu no nepieciešamā. VTUA tuvākajā laikā ir plānots samazināt reģionālo pārvalžu skaitu: no 26 uz 13.

**A.Loskutovs** lūdz Ģ.Ciemu komentēt nesen izskanējušo skandālu par mednieku apliecību nelikumīgu dalīšanu. Atzīmē, ka nelikumīga mednieku apliecību saņemšana ir risks cilvēku drošībai.

**Ģ.Ciems** paskaidro, ka VMD veica atbilstošus pasākumus. Iekšējās kontroles rezultātā lielas neatbilstības konstatētas netika. Notiek mednieku apliecību nomaiņa, kā rezultātā visi vēl tās nav nomainījuši, tikai aktīvākie.

**A.Loskutovs** interesējas par ZM darbinieku iespējām anonīmi ziņot par iespējamām nelikumībām. Vēlas zināt, vai darbiniekiem ir zināms par vietu, kur šādos gadījumos vērsties.

**E.Meijere** informē, ka pēc IAN ierosinājuma ministrijā ir izvietota kastīte, kur iemest ziņojumus. Visi darbinieki ar šo kārtību ir iepazīstināti, bet līdz šim kastīte ir tukša. Uzsver Personāla nodaļas darbu, informējot darbiniekus par KR un IK jautājumiem. Atzīmē, ka jaunie darbinieki pēc pieņemšanas darbā iziet obligātu ievadkursu Valsts administrācijas skolā.

**Z.Tretjaka** interesējas par ZM saņemtām iedzīvotāju sūdzībām, arī par lobēšanas jautājumiem. Vai apstiprinās šo sūdzību saturs?

**R.Arnītis** informē, ka ministrijā pamatā saņem divu veidu sūdzības: par konkrētiem darbiniekiem un par procesu.

**Ģ.Krūmiņš** komentē LAD saņemtās sūdzības. Daudzi projekti tie noraidīti, kā rezultātā 10 – 15% gadījumu notiek pārsūdzība.

**J.Šokele** atzīmē, ka ZM saņem arī daudz nepamatotu sūdzību.

**L.Veidemane** atzīmē, ka arī daudzās KNAB pieprasītajās faktu pārbaudēs fakti ir izrādījušies nepamatoti.

**R.Mežeckis** interesējas par IAN darbinieku atalgojumiem; uzsver, ka darbinieku skaits nav galvenais.

**J.Šokele** komentē, ka ZM darbinieku atalgojumi ir publiski pieejama informācija. Atalgojumi ir atbilstoši valsts pārvaldes darbiniekiem noteiktajiem normatīviem.

**E.Meijere** akcentē problēmu iespējamā atalgojuma ietvaros atrast IT sistēmu auditētājus.

**R.Arnītis** informē, ka šajā jomā ZM izmanto ārpakalpojumus. Atzīmē nepieciešamību veikt valsts pārvaldes reformas un meklēt plašākas algu jautājuma risinājuma iespējas. Uzsver kā problemātisku atalgojuma izņēmuma piemērošanu kādai konkrētai darbinieku kategorijai. Par šiem jautājumiem jārunā plašākā kontekstā.

**L.Veidemane** uzsver sadarbību ar Finanšu ministrijas Audita departamentu, kura veido vienotu audita politiku visā valsts pārvaldē.

**V.Spolītis** akcentē valsts pārvaldes reformas nepieciešamību, ar kuras palīdzību būtu iespējams novērst sistēmas vājās vietas un risināt civildienesta problēmas.

**A.Loskutovs** dod vārdu NVO pārstāvjiem.

**J.Veide** atzinīgi novērtē ZM prezentāciju un izstrādātos materiālus. Atzīmē paveikto lobēšanas jomas sakārtošanā. Iesaka novatoriski papildināt anonīmās ziņošanas iespējas, jo saskaņā ar jaunākajiem pētījumiem atklāts, ka uzticības tālruņi sabiedrības uztverē tiek novērtēti kā vieni no neuzticamākajiem rīkiem.

**A.Loskutovs** atzinīgi novērtē ZM paveikto un pateicas klātesošajiem par piedalīšanos sēdē. Novēl ZM pārstāvjiem veiksmi turpmākajā darbā.

Sēde pabeigta plkst. 14.35.

Apakškomisijas priekšsēdētājs A.Loskutovs

Apakškomisijas sekretārs K.Seržants

Komisijas konsultante I.Silabriede